b'\n_START_ARTICLE_\nOkostje\n_START_PARAGRAPH_\nOk\xc3\xb3stje ali skel\xc3\xa9t je v biologiji sistem, ki nudi oporo \xc5\xbeive\xc4\x8dim organizmom. Izraz se v prenesenem smislu uporablja tudi pri nebiolo\xc5\xa1kih strukturah, denimo \xc5\xbeerjavih in zgradbah)._NEWLINE_Okostja navadno razvr\xc5\xa1\xc4\x8damo v tri vrste: zunanji (eksoskelet), notranji (endoskelet) in na teko\xc4\x8dini zasnovan (hidrostatski skelet); slednjega pogosto obravnavajo lo\xc4\x8deno od prvih dveh, saj ne vsebuje trdnih opornih struktur._NEWLINE_Veliki zunanji skeleti nosijo sorazmerno manj\xc5\xa1e obremenitve kot notranji skeleti iste velikosti, zato imajo \xc5\xa1tevilne ve\xc4\x8dje \xc5\xbeivali, denimo vsi vreten\xc4\x8darji, notranje skelete. Primere zunanjih skeletov najdemo pri \xc4\x8dlenono\xc5\xbecih (Arthropoda) in mehku\xc5\xbecih (Mollusca): okostje tvori trdo zunanjo lupino, ki varuje notranje organe._NEWLINE_Zunanji skelet je ob opori tudi zunanja za\xc5\xa1\xc4\x8dita, vendar omejuje rast organizma. Organizmi iz debel mehku\xc5\xbecev in \xc4\x8dlenono\xc5\xbecev so razvili razli\xc4\x8dne re\xc5\xa1itve, kako zaobiti to omejitev. Ve\xc4\x8dina mehku\xc5\xbecev ima kalcificiran oklep, katerega premer se z rastjo \xc5\xbeivali pove\xc4\x8duje, a tako, da se pri tem ohranja oblika. \xc4\x8clenono\xc5\xbeci po drugi strani svoj skelet zavr\xc5\xbeejo. Proces je znan kot levitev. Med levitvijo \xc4\x8dlenono\xc5\xbeec odvr\xc5\xbee stari skelet, zatem pa se regenirira novi, ki zatem na razli\xc4\x8dne na\xc4\x8dine (kalcifikacija, sklerotizacija) otrdi._NEWLINE_Notranji skelet sestavljajo trdne strukture znotraj telesa, ki jih premika mi\xc5\xa1i\xc4\x8dje. \xc4\x8ce so te strukture mineralizirane (okostenele), kot so pri ljudeh in drugih sesalcih, jim pravimo kosti. Druga pomembna sestavina skeleta je hrustanec, ki podpira in dopolnjuje okostje. Pri \xc4\x8dloveku obliko nosu in uhljev podpira hrustanec. Nekateri organizmi imajo celoten skelet izklju\xc4\x8dno iz hrustanca in povsem brez kalcificiranih kosti \xe2\x80\x93 zgled so ribe hrustan\xc4\x8dnice, denimo morski pes. Kosti in druge trdne strukture povezujejo ligamenti, z mi\xc5\xa1i\xc4\x8djem pa jih povezujejo kite._NEWLINE_Hidrostatski skelet je podoben z vodo napolnjenemu balonu. Raz\xc5\xa1irjen je predvsem pri o\xc5\xbeigalkarjih (Cnidaria; koralnjaki, klobu\xc4\x8dnjaki ipd.) ter kolobarnikih (Annelida; npr. pijavka). Te \xc5\xbeivali se premikajo tako, da kr\xc4\x8dijo mi\xc5\xa1ice, ki obkro\xc5\xbeajo s teko\xc4\x8dino napolnjeno vre\xc4\x8do. S tem v njej ustvarjajo tlak, kar povzro\xc4\x8di gibanje. \xc5\xbdivali, kot so zemeljski \xc4\x8drvi, uporabljajo hidrostatski skelet za to, da pri premikanju spreminjajo svojo obliko iz dolge in tanke v kratko in \xc4\x8dokato. Primer hidrostatskega skeleta pri \xc4\x8dloveku je erekcija penisa pri mo\xc5\xa1kem in \xc5\xa1\xc4\x8degetav\xc4\x8dka pri \xc5\xbeenski.'